b"\n_START_ARTICLE_\nAposta esportiva\n_START_PARAGRAPH_\nLes apostes esportives s\xc3\xb3n una activitat l\xc3\xbadica consistent en un pacte entre dues o m\xc3\xa9s persones que arrisquen una quantitat de diners sobre el resultat d'un esdeveniment esportiu incert. Donat que els resultats esportius depenen de l'habilitat dels esportistes, i no de l'atzar, les apostes esportives es diferencien del jocs d'atzar.\n_START_SECTION_\nClassificaci\xc3\xb3\n_START_PARAGRAPH_\nSegons els jugadors, les proporcions apostades o el sistema emprat per creuar les apostes, podem classificar aquesta activitat en diversos grups:\n_START_SECTION_\nAposta privada\n_START_PARAGRAPH_\nAposta que creuen els participants d'una competici\xc3\xb3 esportiva entre ells. Es tracta d'un sistema que permet dotar d'un premi econ\xc3\xb2mic als vencedors d'un esdeveniment esportiu. Aquest tipus d'aposta era molt com\xc3\xba fins a principis del segle XX, per\xc3\xb2 en l'actualitat es mant\xc3\xa9 nom\xc3\xa9s en pocs esports: bitlles catalanes, billar, esports rurals bascs.\n_START_SECTION_\nTravesses esportives\n_START_PARAGRAPH_\nJuguesca que els espectadors fan individualment a favor o en contra d\xe2\x80\x99un i altre equip, o sobre qualsevol altre esdeveniment del partit (marcador abans del descans, nombre de gols...) En contraposici\xc3\xb3 a l\xe2\x80\x99aposta privada, els espectadors creuen les apostes a t\xc3\xadtol personal sense participar directament en la competici\xc3\xb3 esportiva._NEWLINE_El fenomen de les travesses esportives est\xc3\xa0 estretament lligat amb la probabilitat. L\xe2\x80\x99apostador que arrisca uns diners amb l\xe2\x80\x99\xc3\xa0nim de guanyar apostar\xc3\xa0 per l\xe2\x80\x99equip, el cavall o el llebrer favorits. Per tal de compensar les difer\xc3\xa8ncies entre els diferents rivals, i que els apostadors tinguin unes expectatives de guany equilibrades, les apostes tenen diferents cotitzacions segons la qualitat dels competidors. \xc3\x89s a dir, com millor sigui un equip, m\xc3\xa9s baixa ser\xc3\xa0 la seva cotitzaci\xc3\xb3._NEWLINE_Depenen del sistema de cotitzacions, podem trobar diferents tipus de travessa:\n_START_SECTION_\nApostes m\xc3\xbatues\n_START_PARAGRAPH_\nSistema de travesses multitudinari on els diners de totes les apostes van a parar a un fons com\xc3\xba que es reparteix entre els guanyadors de manera proporcional a la quantitat apostada per cada jugador. La cotitzaci\xc3\xb3 de l'aposta no \xc3\xa9s fixa, si no que varia a mesura que nous apostadors fan les seves apostes. Aquest \xc3\xa9s el sistema adoptat en la majoria d'hip\xc3\xb2droms i can\xc3\xb2droms d'arreu del m\xc3\xb3n, o en el joc de la quiniela\n_START_SECTION_\nAposta Calcuta\n_START_PARAGRAPH_\nA les curses de cavalls, sistema pel qual es subhasta el dret a apostar per un cavall en concret. Els diners recaptats entre tots els pujadors constitueixen el premi."